
Εκδήλωση: ADRIAMOS Meeting
Ημερομηνία Ομιλίας: 10/12/12
Ομιλητής: Εκτελεστικός Αντιπρόεδρος ΣΕΒΕ, κ. Τάσος Αλεξανδρίδης
Ενότητα: Τα εμπορευματικά κέντρα
Τίτλος: Η ανάπτυξη των Μεταφορικών Υποδομών Απαραίτητη Προϋπόθεση για την Εξωστρέφεια της Ελληνικής Οικονομίας
Αξιότιμοι προσκεκλημένοι,

Κυρίες και κύριοι,

 «Κάλλιο αργά, παρά ποτέ» καταλάβαμε ότι για να μειωθεί το έλλειμμα τρεχουσών συναλλαγών της χώρας μας, θα πρέπει να ανακατευθύνουμε ένα μεγάλο μέρος της παραγωγής/ πόρων μας από τα μη εμπορεύσιμα στα διεθνώς εμπορεύσιμα αγαθά καθώς και να ενισχύσουμε την υποκατάσταση εισαγωγών με ελληνικά προϊόντα. Σε ένα βαθμό αυτό το έχουμε μέχρι σήμερα επιτύχει. Λόγω της βαθιάς ύφεσης, οι εισαγωγές μας έχουν δραματικά μειωθεί, βελτιώνοντας σημαντικά το εμπορικό ισοζύγιο της χώρας, ενώ οι εξαγωγές μας πιο δυναμικά κατακτούν μέρα με τη μέρα περισσότερες διεθνείς αγορές. Πώς μεταφράζονται τα παραπάνω σε νούμερα; 

Οι ελληνικές εξαγωγές από το 2010 και κυρίως μέσα στο 2011 κατέγραψαν μια έντονα ανοδική πορεία, είναι σε όλους μας γνωστό αυτό. Η πορεία αυτή συνεχίζεται και μέσα στο 2012, με χαμηλότερους ωστόσο ρυθμούς. Το α’ εξάμηνο 2012 οι ελληνικές εξαγωγές αυξήθηκαν κατά 15%. Σε Ευρωπαϊκό επίπεδο, η χώρα μας κατέγραψε την υψηλότερη επίδοση στο εξάμηνο, ενώ ως ποσοστό του ΑΕΠ, οι εξαγωγές μας υπολογίζεται ότι συνεισφέρουν στο 12,4%. Συγκριτικά με τον Ευρωπαϊκό μέσο όρο, το ποσοστό παραμένει χαμηλό. Συγκριτικά όμως με τον ιστορικό εθνικό μέσο όρο, πρόκειται για μια σπουδαία εξέλιξη.

Εξειδικεύοντας την παρουσίαση των στοιχείων, εστιάζουμε στην Ήπειρο, η οποία το α’ εξάμηνο 2012 κατατάσσεται 10η στο σύνολο των 13 περιφερειών. Αξίζει να αναφερθεί ότι στο διάστημα της κρίσης, απ΄ το α’ εξάμηνο 2008 μέχρι το 2012, οι εξαγωγές της Ηπείρου αυξήθηκαν συνολικά κατά 56%, σημειώνοντας την καλύτερη επίδοση σε εθνικό επίπεδο και το 2012 υπολογίζονται σε €117 εκατ. 

Η Ήπειρος εξάγει κυρίως τρόφιμα (μερίδιο 60% το 2012) και χημικά – πλαστικά (20%), ενώ στους βασικούς προορισμούς βρίσκονται η γειτονική Αλβανία (μερίδιο 29% το 2012), η Ολλανδία (24%) και η Ιταλία (10%). Να σημειώσω ότι η Ολλανδία αποτελεί νέα δυναμική αγορά για τα προϊόντα της Ηπείρου, αφού οι εισαγωγές της από την Ήπειρο το 2011 σχεδόν 20πλασιάστηκαν και έκτοτε διαγράφουν ανοδική πορεία. Αντίθετα, η πορεία στην Ιταλία είναι πτωτική από το 2008 μέχρι σήμερα.
Η Θεσπρωτία συμμετέχει με 7% στις εξαγωγές της Ηπείρου. Το 92% των εξαγωγών της είναι τρόφιμα, ενώ το 88% των προϊόντων της απευθύνονται στην Ιταλία.

Συνολικά πρόκειται για μια περιφέρεια με σημαντικές προοπτικές και δυναμική για περαιτέρω ανάπτυξη της εξωστρέφειάς της. Αν μέσα σε τόσο δυσμενείς συνθήκες τόσο σε παγκόσμιο επίπεδο, όσο και σε εθνικό στη συνέχεια, σε συνθήκες πιστωτικής ασφυξίας και δραματικής έλλειψης ρευστότητας, οι επιχειρήσεις της περιοχής τα πήγαν τόσο καλά, τότε το μέλλον είναι εδώ, στις εξαγωγές, είναι ξεκάθαρο.

Κυρίες και κύριοι,
Η εφοδιαστική αλυσίδα αποτελεί τη ραχοκοκαλιά του διεθνούς εμπορίου. Η δυνατότητα μιας χώρας να συναλλάσσεται σε διεθνές επίπεδο εξαρτάται στην πρόσβαση των επιχειρηματιών σε διεθνοποιημένα εφοδιαστικά δίκτυα. Και η αποτελεσματικότητα της εφοδιαστικής αλυσίδας (σε κόστους, χρόνο και αξιοπιστία) εξαρτάται από τα ειδικά χαρακτηριστικά της τοπικής οικονομίας (απόδοση logistics). Μια εφοδιαστική αλυσίδα είναι τόσο ισχυρή, όσο ο πιο αδύναμος κρίκος της. Και αυτό γιατί η πρόοδος σε έναν κρίκο δεν μπορεί πάντα να αντισταθμίσει την έλλειψη προόδου σε έναν άλλο.

Βελτιωμένη συνολική απόδοση του συστήματος logistics μιας χώρας και διευκόλυνση του εμπορίου συνδέονται στενά με την διαφοροποίηση των εξαγωγών, την ελκυστικότητα των άμεσων ξένων επενδύσεων και την συνολική ανάπτυξη της οικονομίας. Βλέπουμε ότι η τεράστια σημασία των επιδόσεων της εφοδιαστικής αλυσίδας στην οικονομική ανάπτυξη γίνεται αντιληπτή σε Κυβερνητικό επίπεδο και είναι πολλές οι χώρες που έχουν βελτιώσει την απόδοση του συστήματος logistics της χώρας τους, εφαρμόζοντας στρατηγικές και βιώσιμες πρακτικές λύσεις.
Ας δούμε λοιπόν πού βρίσκεται η χώρα μας σε παγκόσμιο επίπεδο στην κατάταξη του Logistics Performance Index (LPI 2012). Ο δείκτης LPI είναι ένας ποσοτικός δείκτης που για την αξιολόγηση του συστήματος logistics μιας χώρας λαμβάνει υπόψη του τα παρακάτω χαρακτηριστικά:

1. Τελωνειακές διαδικασίες

2. Ποιότητα υποδομών

3. Κόστη logistics
4. Ικανότητα εντοπισμού και παρακολούθησης εμπορευμάτων

5. Συχνότητα με την οποία φθάνουν τα εμπορεύματα στους παραλήπτες

Γενική παρατήρηση είναι ότι υπάρχει μεγάλο «κενό logistics» μεταξύ των χωρών υψηλού και χαμηλού εισοδήματος. Οι χώρες με την χειρότερη απόδοση το 2012 ανήκουν στις λιγότερο ανεπτυγμένες χώρες. Η Ελλάδα καταλαμβάνει σε σύνολο 155 χωρών την 69η θέση το 2012.
Στην κατάταξη της Παγκόσμιας Τράπεζας Doing Business – trading across borders 2013 η χώρα μας ανέβηκε 17 θέσεις στην κατάταξη και πλέον βρίσκεται στην 62η θέση σε σύνολο 185 χωρών. Απαιτούνται κατά μέσο όρο 19 ημέρες για την ολοκλήρωση των διαδικασιών για εξαγωγή (όταν ο μέσος όρος του ΟΟΣΑ είναι 10 μέρες), εκ των οποίων οι 14 μέρες αφορούν τη συμπλήρωση των απαιτούμενων εγγράφων, 1 μέρα για εκτελωνισμό, 2 μέρες για χερσαία μεταφορά και 2 μέρες για τον λιμένα εξόδου.
Το ζητούμενο για τους εξαγωγείς είναι ολιστικές και όχι αποσπασματικές παρεμβάσεις. Όλοι αντιλαμβανόμαστε την κρισιμότητα του σχεδιασμού και της δημιουργίας ενός σύγχρονου logistics hub στην περιοχή της Βόρειας Ελλάδας, η οποία αποτελεί δίοδο για τις χώρες της Νοτιοανατολικής Ευρώπης. Θα πρέπει άμεσα να κατανοήσουμε της σπουδαιότητα των λιμένων της περιοχής, ειδικά αν συνδυαστεί με ένα διαμετακομιστικό κέντρο. 
Παράλληλα θα πρέπει να αξιοποιηθεί περαιτέρω το σημαντικό έργο της Εγνατίας Οδού, πράγμα το οποίο μπορεί να γίνει με την δόμηση καθέτων αξόνων από Εννατία Οδό προς τις Βαλκανικές χώρες ώστε να γίνουμε «Πύλη εισόδου» τόσο για τα Βαλκάνια, αλλά κυρίως για τις δυναμικές οικονομίες της Δυτικής και Κεντρικής Ευρώπης.

Αν καταφέρουμε να δημιουργήσουμε σύγχρονες ολοκληρωμένες δομές εφοδιαστικής αλυσίδας, όπως συνδυασμένες μεταφορές με επίκεντρο την αξιοποίηση των Λιμένων, του σιδηροδρομικού δικτύου και τη δημιουργία ενός διαμετακομιστικού κέντρου, θα καταφέρουμε να πείσουμε σταδιακά τα εμπορικά πλοία των διεθνών ναυτιλιακών γραμμών να μην διασχίζουν το Γιβραλτάρ κατευθυνόμενοι προς το Rotterdam, αλλά να έρχονται από τη Θεσσαλονίκη και μέσω των ολοκληρωμένων παρεχόμενων υπηρεσιών logistics να μεταφέρονται στην υπόλοιπη Ευρώπη (πχ. μέσω του Άξονα 10 απευθείας μεταφορά στο Μόναχο). Με αυτό τον τρόπο η εξοικονόμηση στο μεταφορικό κόστος μπορεί να φτάσει το 40%. 
Στο πλαίσιο της επιτακτικής για τη χώρα μας Εθνικής Στρατηγικής Εξαγωγών και με ζητούμενο τη βιωσιμότητα των εξαγωγικών επιχειρήσεων κρίνεται απαραίτητη η βελτίωση των υποδομών σε περιφερειακό επίπεδο, εκεί όπου βρίσκεται η δυναμική, ως προϋπόθεση για την ενίσχυση της εξωστρέφειας της χώρας μας.
Σας ευχαριστώ πολύ για την προσοχή σας.

